
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



									           			
РЕШЕНИЕ 
№ РС-345-22-061
 
Днес, на 17.08.2022 г., в град София, Комисията за противодействия на корупцията и за отнемане на незаконно придобитото имущество /КПКОНПИ/, в състав:

		Заместник – председател: Антон Славчев
		Член: Антоанета Цонкова
		Член: Пламен Йоцов
	Член: Силвия Къдрева

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-160 от 18.05.2022 година по сигнал с вх. № ЦУ01/С-345/06.04.2022 г. на КПКОНПИ.
Сигналът е против Стефан Пенсов и Генчо Тодоров – общински съветници в Общински съвет Р.(ОбС – Р.).
В сигнала се съдържат твърдения, че Стефан Пенсов е представляващ Футболен клуб „******“, гр. Р. Посочва се, че ФК „*****“, гр. Р.  е получило финансиране от бюджета на Община Р., а Пенсов е участвал в обсъждането и гласуването на решенията за приемане на бюджета на Община Р. за 2020 г. и 2021 г. Твърди се, че Генчо Тодоров е представляващ Народно читалище „******“, с. Б. Посочва се, че Народно читалище „******“, с. Б. е получило финансиране от бюджета на Община Р., а Тодоров е участвал в обсъждането и гласуването на решенията за приемане на бюджета на Община Р. за 2020 г. и 2021 г. Твърди се, че Стефан Пенсов и Генчо Тодоров са ползвали пряко общински финансов ресурс с цел функциониране на организациите, които представляват респективно ФК „****“ и НЧ „*****“, с. Б. и упражняване на влияние върху участниците в тях. Като доказателства към сигнала са приложени: Решение № 62 по Протокол № 5 от 31.01.2020г. и Решение № 269 по Протокол № 18 от 25.02.2021г. на Общински съвет Р.
Във връзка с твърденията в сигнала Комисията е изискала и са представени заверени копия на следните доказателства: писмо вх. № ЦУ01-3173#3/21.06.2022 г. на Председателя на Постоянната комисия „Законност и обществен ред, местно самоуправление, нормативна уредба и регионална политика, противодействие на корупцията и отнемане на незаконно придобитото имущество“ при Общински съвет Р. с приложени: клетвени декларации, подписани от общински съветници Генчо Тодоров и Стефан Пенсов, Удостоверение № 148/30.10.2019 г. на ОИК Р. и Удостоверение № 162/30.10.2019 г. на ОИК Р.; Протокол № 5 от 30.01.2020 г. от проведено заседание на Общински съвет Р. и Решение № 62 по Протокол № 5 от 31.01.2020 г.; Протокол № 18 от проведено заседание на Общински съвет Р. от 25.02.2021 г. и Решение № 269 по Протокол № 18 от 25.02.2021 г.  
Комисията служебно е извършила справки в Търговски регистър и регистър на ЮЛНЦ, НБД „Население“ и елетронната интернет страница на Общински съвет Р.  

От събраните в хода на административното производство доказателства Комисията установи следното от фактическа страна

Сигналът е подаден от лице с посочени три имена, ЕГН, телефон, адрес за кореспонденция и е подписан.
Генчо Тодоров е избран за общински съветник в Общински съвет Р. за мандат 2019-2023 г., видно от Удостоверение № 148/30.10.2019 г. на ОИК Р. и е встъпил в длъжност на 08.11.2019 г., видно от представения клетвен лист.
Стефан Пенсов е избран за общински съветник в Общински съвет Р. за мандат 2019-2023 г., видно от Удостоверение № 162/30.10.2019 г. на ОИК Р. и е встъпил в длъжност на 08.11.2019 г., видно от представения клетвен лист.
От направена справка в Търговския регистър и регистър на ЮЛНЦ и вписаните данни и обстоятелства е видно, че Сдружение Футболен клуб „*******“ с ЕИК ******* е юридическо лице с нестопанска цел, което осъществява дейност в обществена полза. Съгласно вписаните данни в Търговския регистър и регистър на ЮЛНЦ, Стефан Пенсов е член на Управителния съвет на сдружението и представляващ същото от 30.01.2020 г. Съгласно Устава на сдружението, членуването е доброволно. Сдружението е независим, самоуправляващ се спортен клуб, който организира дейността си на принципа на самофинансирането и общинското субсидиране, осъществява общественополезна дейност, изразяваща се в масово развитие на футбола, повишаване равнището и изявите на футболното майсторство чрез организиране на тренировъчна футболна дейност, организиране на участие във футболни срещи на регионално, национално и международно ниво. Общото събрание на членовете на сдружението е върховен орган, който избира Управителен съвет, за срок от 5 години. Управителният съвет е управителният орган на сдружението. Съгласно чл. 39 от Устава, членовете на Управителния съвет, включително председателят и заместник-председателят не получават възнаграждение под каквато и да било форма и извършват дейност в това си качество на доброволни начала. 
Видно от вписаните данни в Търговския регистър и регистър на ЮЛНЦ, Народно читалище „*****“ село Б. с ЕИК ****** е юридическо лице с нестопанска цел и от 27.06.2018 г. Генчо Тодоров е вписан като представляващ същото. Съгласно клаузите на Устава на сдружението, Народно читалище „*****“ село Б. е традиционно самоуправляващо се българско културно-просветно сдружение в с. Б., което изпълнява държавни културно-просветни задачи. В неговата дейност могат да участват всички физически лица. Органи на читалището са Общото събрание, Настоятелството и Проверителната комисия. Върховен орган на читалището е Общото събрание, което се състои от всички членове, имащи право на глас. Общото събрание избира и освобождава членовете на Настоятелството, Проверителната комисия и Председателя. Председателят на Читалището е член на Настоятелството и се избира от Общото събрание, за срок от 3 години. Председателят представлява Читалището заедно и поотделно със секретаря на читалището. А Настоятелството назначава секретаря на Читалището, който представлява същото заедно и поотделно с председателя на Настоятелството. 
От събраните по преписката доказателства е видно, че на проведено на 31.01.2020 г. заседание на Общински съвет Р., по т. 17 от Протокол № 5 е разгледано внесено предложение с вх. № ОбС-36/23.01.2020 г. на кмета на Община Р. относно приемане и утвърждаване на бюджета на Община Р. за 2020 г. Видно от Протокол № 5/31.01.2020 г. от проведено заседание на Общински съвет Р., с Решение № 62/31.01.2020 г., Общински съвет Р. приема бюджета на Община Р. за 2020 г.,  като част от този бюджет са приети в т. „7. …..разчета за целеви разходи и субсидии“, подточка „7.3. На основание чл. 22, ал. 2 от Закона за народните читалища, определя допълнителна субсидия за читалищата за сметка на собствените приходи на Общината в размер на 77 500 лв., разпределени както следва:“, като видно от записаното, едно от посочените поименно читалища е в подточка „4. НЧ „****“ с. Б.“ и размер на субсидията 19 300 лв.“. В следваща  подточка 7.4. от бюджета на Община Р. за 2020 г., на основание чл. 59, ал. 3 във връзка с чл. 64 от Закона за физическото възпитание и спорта са приети включени за утвърждаване субсидии за спортни клубове, регистрирани като юридически лица с нестопанска цел в обществена полза в размер на 40 000 лв., разпределени, между отделните клубове, като един от посочените клубове е Футболен клуб „******“, за който е определен размер на субсидията 15 000 лв. По време на проведените дебати и обсъждане на бюджета на общината за 2020 г., Генчо Тодоров е взел участие, като по същество е изложил основните приоритети на Читалището за тази година, а именно: инфраструктурата, библиотеката, която е в окаяно състояние и изработване на „Историята на Б.“. 
Съгласно представения списък с поименно гласуване за приемане на Решение № 62/31.01.2020 г., общинските съветници Генчо Тодоров и Стефан Пенсов са гласували „за“ приемането му.  
С Решение № 269, по т. 2 от Протокол № 18 от проведено заседание на 25.02.2021 г., Общински съвет Р. приема и утвърждава бюджета на Община Р. за 2021 г. с внесено предложение с Докладна записка вх. № ОбС-60 от 12.02.2021 г. на кмета на Община Р. Видно от приетото Решение № 269 от 25.02.2021 г. на Общински съвет Р., част от приетия бюджет на Община Р. за 2021 г. са и „…разчета на целеви разходи и субсидии“ за читалищата и спортните клубове. В т. 7.3 от приетия бюджет на основание чл. 22, ал. 2 от Закона за народните читалища, Общински съвет Р. е определил „допълнителна субсидия за читалищата за сметка на собствените приходи на Общината в размер на 50 000 лв.“. В следваща точка 7.4 от приетия бюджет на Общината за 2021 г., на основание чл. 59, ал. 3 във връзка с чл. 64 от Закона за физическото възпитание и спорта е утвърдена субсидия за спортните клубове, регистрирани като юридически лица с нестопанска цел в обществена полза в общ размер на 52 000 лв., в т.ч. и за Футболен клуб „******“, в размер на 23 500 лв. субсидия. 
В качеството им на общински съветници в Общински съвет Р., Генчо Тодоров и Стефан Пенсов са присъствали на заседанието на 25.02.2021 г. и съгласно представения списък с поименно гласуване на общинските съветници са гласували „за“ приемане на Решение № 269 от 25.02.2021 г. на Общински съвет Р., с което е приет бюджета на Община Р. за 2021 г., в това число и приетите в т. 7.3 и т. 7.4 субсидии за читалищата и спортните клубове. 

При така изяснената фактическа обстановка Комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветници в Общински съвет Р., за мандат 2019-2023 г., Генчо Тодоров и Стефан Пенсов, са лица, заемащи висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на тях е КПКОНПИ.
		Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, осъществява контрол и приема отчета за изпълнението му. На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета.
		Съгласно чл. 1 и чл. 2 от Закона за юридическите лица с нестопанска цел, юридическите лица с нестопанска цел са сдружения и фондации, с които свободно определят целите си и могат да се самоопределят като организации за осъществяване на дейност в обществена или в частна полза. Определянето се извършва с устава, учредителния акт или с изменение в тях. 
		На основание чл. 22 от Закона за народните читалища предложенията за годишната субсидия за читалищата по общини, нормативите и механизмът за нейното разпределяне се разработват от Министерството на културата съгласувано с областните администрации и общините. С решение на общинския съвет читалищата могат да се финансират допълнително над определената по ал. 1 субсидия със средства от собствените приходи на общината. Гласуваната от общинския съвет субсидия за народните читалища, определена на основата на нормативи и по реда на ал. 2, не може да се отклонява от общината за други цели.
		Съгласно чл. 59 ал. 3 и чл. 64 от Закона за физическото възпитание и спорта, общините могат да подпомагат спортни организации, спортни училища и туристически дружества, чиито седалища и дейност са на територията на общината, като спортните организации отчитат и доказват целесъобразността на разходваните средства, получени от държавата и общините по ред, определен от министъра на младежта и спорта и общинските съвети.
	В хода на административното производство, се установи, че Генчо Тодоров и Стефан Пенсов, в качеството им на общински съветници в Общински съвет Р. са упражнили свои правомощия по служба, като са гласували за приемане на Решение № 62 от 31.01.2020 г.  относно приемане на бюджета на Община Р. за 2020 г. и Решение № 269 от 25.02.2021 г. относно приемане на бюджета за 2021 г. на Общински съвет Р., част от които са и субсидиите на читалищата и спортните клубове.
С приетата разпоредба на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят е приел, че „за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражнените от тях правомощия, свързани с подготовка, обсъждане и приемане на бюджета на общината, каквито са упражнените от Генчо Тодоров и Стефан Пенсов правомощия, предмет на настоящото производство.
Това е така, тъй като съгласно чл. 45, ал. 1, т. 2 от Закона за публичните финанси общинският бюджет включва разходи за делегирани от държавата и за местни дейности за персонал, издръжка, лихви, помощи и обезщетения за домакинства, текущи субсидии, капиталови разходи.
Горното е основание Комисията да приеме, че при упражняване на правомощията си по служба, свързани с участие в обсъждането и гласуването на заседания на Общински съвет Р. за приемане на Решение № 62 от 31.01.2020 г. и Решение № 269 от 25.02.2021 г. на Общински съвет Р., по отношение на Генчо Тодоров и Стефан Пенсов – общински съветници в Общински съвет Р. не е налице нарушение по чл. 52 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ и чл. 37, ал. 2 от ЗМСМА, Комисията за противодействие на корупцията и за отнемане на незаконно придобитото имущество 
РЕШИ:

НЕ УСТАНОВЯВА конфликт на интереси по отношение на Генчо Тодоров, ЕГН ********* и Стефан Пенсов, ЕГН ********, общински съветници в Общински съвет Р. и в това им качество лица, заемащи висша публична длъжност по смисъла на чл. 6, ал. 1, т. 32 от ЗПКОНПИ, при гласуване на Решение № 62 от 31.01.2020 г., взето по Протокол № 5/31.01.2020 г. и Решение № 269 от 25.02.2021 г. по Протокол № 18/25.02.2021 г. на Общински съвет Р., с които е приет бюджета на Община Р. за 2020 г. и за 2021 г.
Препис от Решението да се изпрати на Окръжна прокуратура – П., с оглед преценка за реализиране на правомощията й по чл. 76, ал. 2 от ЗПКОНПИ. 
На основание чл. 75, т. 1 от ЗПКОНПИ решението да се съобщи на заинтересованите лица Генчо Тодоров и Стефан Пенсов – общински съветници в Общински съвет Р.


КОМИСИЯ:
	       
                  ЗАМЕСТНИК - ПРЕДСЕДАТЕЛ:……/п/…….../АНТОН СЛАВЧЕВ/

                  ЧЛЕН:…………/п/……………………….../АНТОАНЕТА ЦОНКОВА/

      ЧЛЕН:…………/п/…...……………....……………./ПЛАМЕН ЙОЦОВ/

                 ЧЛЕН:………/п/………………………..................../СИЛВИЯ КЪДРЕВА/

